Nädalavahetuseks eriti hästi sobiv retsept. Ja lausa ideaalne puhuks, kui on saabumas külalised! Ahjust läbi käinud krõbeda katte all karbipoolikud maitsevad vastupandamatult hästi ja täiesti võimatu on kuidagigi kontrollida kätt, mis käib muudkui karbivaagna ja suu vahet. Valge vein või mõni tore mull kõrvale ja uhh, kui hea! Olen sel moel karpe valmistanud mitmeid-mitmeid kordi ja alati on nad osutunud hitiks. Eriti tore on, et nad maitsevad imetabaselt ka külmana, nii et vabalt võib varem (näiteks päeval, kui õhtul süüa plaanis) valmis teha.
Põhimõtteliselt on tarvis nelja koostisosa: karpe, pestot, parmesani ja pankot. Panko (Jaapani riivsai) on maitsvam, kui tavaline riivsai. Juhul, kui oled ise riivsaia teinud, siis see on ka loomulikult väga hea variant, aga see tavaline poes müüdav peenike riivsai ei maitse kõige paremini paraku. Nii et panko! Seda saab nii tavapoest (piilu maailma köögi riiulivahesse) kui ka näiteks Umami poest, mis asub Balti Jaama turul kohe Kalasaali kõrval. Petersellipestot ei ole sugugi keeruline teha, vaid kokkusuristamise vaev. Nii et kui sul juba olemas karbid, pesto, parmesan ja panko, ongi see mõnus amps peaaegu valmis! Jääb vaid karpide keetmise, poolitamise, täitmise ja ahjus küpsetamise töö, mis on tegelikult ju puhas nauding!
Gratineeritud sinimerekarbid
Valmistusaeg
Kokku
Kogus neljale-kuuele
Koostisosad
1 kg sinimerekarpe
u 30 g riivitud parmesani
u 50 g pankot ehk Jaapani riivsaia
Petersellipesto:
suur peotäis peterselli (u 30 g)
2 kuhjaga sl mandlilaaste
2 sl riivitud parmesani (Valio Forte sobib ka väga hästi)
1 küüslauguküüs
1-2 sl sidrunimahla
u 75 ml oliiviõli
0,5 tl soola
mõned keerud musta pipart
Juhised
Keeda esmalt karbid. Vala karbid suurele sõelale ja loputa nad külma vee all. Viska ära kõik katkised ja täiesti lahtised karbid. Viska ära ka praokil karbid, mis keelduvad peale pärast neile koputamist sulgumast. Kuumuta soolaga maitsestatud vesi suures potis keema. Vett ei pea olem väga palju - kindlasti ei pea vesi katma kõiki karpe, nad küpsevad ka kuumas aurus. Vala karbid keevasse vette ja keeda kaane all madalal kuumusel u 5 min. Sega vahepeal. Vala keenud karbid suurele sõelale. Viska kõik avanemata karbid ära. Lase karpidel veidi jahtuda ja eemalda üks karbipool (viska minema, kui just kaelakeed ei soovi neist meisterdada :)), nii et alles jäävad karbilihaga poolikud.
Pesto jaoks tõsta petersell teradega köögikombaini. Lisa mandlilaastud, riivitud parmesan, väiksemaks lõigatud küüslauguküüs, sidrunimahl ja kolmveerand õli kogusest. Surista seni, kuni kõik on enam-vähem peeneks hakitud. Lisa nüüd veel õli, olenevalt sellest, kui paksu pestot soovid. Siin retseptis kasutatav pesto peaks olema pigem paks. Maitsesta lõpuks veel soola ja pipraga.
Lao karbid ahjuplaadile. Tõsta igale karbile 1 tl petersellipestot. Pestole puista pankot ja pankole parmesani. Gratineeri karpe 200 kraadise ahju ülemisel siinil u 5 minutit, kuni kate on kuldne. Maitsevad imehästi nii soojalt kui külmalt.
Postitus sündis koostöös Balti Jaama Turuga.